text: Kendt hotel får sur Smiley
  12 april 2013 kl. 08.55
  Hotel Scandic Olympic i Esbjerg har fået en sur Smiley for dårlig hygiejne i hotellets restaurant.
  En kontrolrapport fra Fødevarestyrelsen konstaterer, at det kniber med rengøringen på inventar, borde, emhætte, køleskab og loft.
  Fersk fisk bliver også opbevaret ved for høj temperatur.
  Hoteldirektør Ricco Alvarez lover, at der bliver rettet op på forholdene.
  - Vi har taget den sure Smiley til efterretning og har allerede udbedret de fleste kritikpunkter. Vores udluftningssystem, som har været det største problem, bliver lavet til sommer, siger han.
  På Fødevarestyrelsens Smiley-side kan du søge efter kontrolrapporter.
  